Jаан-Чаргы jаар 1923 jылда чапты сööктÿ Туйденов Кöкöш Акчинович деп кижиле jурт тöзöп Адыр-Туу деп öзöктö jаткандар. Улус бойынын ла алдында jакшы jада берер тужында öзöктöрдö jаткан улусты jууп «Парижская коммуна» колхоз тöзöлгöн. Баштап jурт-советтин председателине Туйденов Адыш аказы иштеген, карындажы Туйденов Сÿрÿ счетовод болуп иштеген, эн кичинек карындажы Туйденов Кöкöш бригадир болуп иштеген. Мынайып улус бар-jок уй – малын колхозко jууп, ончозы jаба иштеген. Бу тушта баштапкы школ, медпункт, магазин иштеп баштаган öйлöр. Колхоз кöндÿгип иштей берерде, энем уй саачы болгон.